คลังยังแทงกั๊ก ต่อภาษี‘LTF’ เคาะต้นปีหน้า
คลังขอสรุปภาษีแอลทีเอฟไตรมาสแรกปีหน้า บลจ.เชื่อนักลงทุนยังสนใจซื้อ แม้จะยืดเวลาถือครอง
26 พ.ย. 2557

คลังขอสรุปภาษีแอลทีเอฟไตรมาสแรกปีหน้า บลจ.เชื่อนักลงทุนยังสนใจซื้อ แม้จะยืดเวลาถือครอง
นายสมหมาย ภาษี รมว.คลัง เปิดเผยว่า คลังยังไม่มีการพิจารณาต่อหรือไม่ต่อมาตรการลดหย่อนภาษีจากการลงทุนในกองทุนรวมหุ้นระยะยาว หรือแอลทีเอฟ โดยคาดว่าจะเริ่มดูเรื่องนี้ในไตรมาสแรกปี 2558 เพราะยังมีเวลา เนื่องจากมาตรการนี้จะสิ้นสุดในปี 2559 ขณะนี้จึงไม่มีข้อสรุปว่าจะต่อหรือไม่ต่ออายุมาตรการนี้ แม้ว่าส่วนตัวคิดว่าควรต่อมาตรการนี้ออกไป
ด้าน นายกฤษฎา จีนะวิจารณะผู้อำนวยการสำนักงานเศรษฐกิจการคลัง (สศค.) กล่าวว่า ที่ผ่านมา รมว.คลังมีความเห็นว่าควรต่ออายุมาตรการแอลทีเอฟออกไป สศค.จึงพิจารณาทางเลือกไว้ เช่น ให้มีการถือครองหน่วยลงทุนแอลทีเอฟเพิ่มขึ้นจาก 5 ปี เป็น 10 ปี เพื่อให้เป็นการลงทุนเพื่อการออมเงิน มากขึ้น รวมทั้งจะลดวงเงินให้น้อยลง จะได้ไม่มีปัญหาว่าเป็นมาตรการเอื้อให้คนรวย แต่ผลสรุปจะออกมาอย่างไร ขึ้นอยู่กับฝ่ายนโยบาย
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย อดีตนายกสมาคมบริษัทจัดการลงทุน กล่าวว่า ไม่ว่ากระทรวงการคลังจะขยายเวลาการถือครองแอลทีเอฟออกไปเป็น 7 หรือ 10 ปีปฏิทิน ก็ยังคงเป็นประโยชน์ต่อนักลงทุน และแสดงให้เห็นว่ากระทรวงการคลังให้ความสำคัญกับการออมระยะยาว
อย่างไรก็ตาม การลงทุนแอลทีเอฟเป็นเวลา 7 ปี น่าจะเป็นกรอบเวลาที่มีความยืดหยุ่นกว่าระยะเวลา 10 ปี และเหมาะสำหรับการออมเพื่อเป้าหมายระยะสั้น เช่น การออมเพื่อซื้อบ้าน หรือออมเพื่อเป็นทุนในการทำธุรกิจ ที่มักจะใช้เวลาในการออมประมาณ 5-7 ปี
นายบุญชัย เกียรติธนาวิทย์ กรรมการผู้จัดการ บลจ.ธนชาต กล่าวว่า หากกระทรวงการคลังยืดเวลาการถือครองกองทุนแอลทีเอฟเป็น 7 ปีปฏิทิน น่าจะเหมาะสมมากกว่ายืดเป็น 10 ปีปฏิทิน ที่มีระยะยาวเกินไป จนอาจทำให้นักลงทุนลังเลที่จะลงทุน
นอกจากนี้ หากเทียบกับกองทุนรวมเพื่อการเลี้ยงชีพ (อาร์เอ็มเอฟ) หากนักลงทุนอายุ 50 ปี ก็สามารถลงทุนในอาร์เอ็มเอฟเพียง 5 ปีก็ได้สิทธิลดภาษีแล้ว การซื้อแอลทีเอฟที่ต้องลงทุนยาวกว่าอาจทำให้นักลงทุนไม่สนใจ  
“ส่วนตัวแล้วไม่ว่าจะยืดเวลาเป็น 7 ปีหรือ 10 ปี ก็ยังคงลงทุนกองทุนแอลทีเอฟเช่นเดิม” นายบุญชัย กล่าว